CELEX: 32020R1643
Language: sk
Date: 2020-11-05 00:00:00
Title: Vykonávacie nariadenie Komisie (EÚ) 2020/1643 z 5. novembra 2020, ktorým sa mení vykonávacie nariadenie (EÚ) č. 540/2011, pokiaľ ide o obdobia schválenia účinných látok fosfid vápenatý, denatónium-benzoát, haloxyfop-P, imidakloprid, pencykurón a zeta-cypermetrín (Text s významom pre EHP)

6.11.2020   
               
               
                  SK
               
               
                  Úradný vestník Európskej únie
               
               
                  L 370/18
               
            
         VYKONÁVACIE NARIADENIE KOMISIE (EÚ) 2020/1643
         z 5. novembra 2020,
         ktorým sa mení vykonávacie nariadenie (EÚ) č. 540/2011, pokiaľ ide o obdobia schválenia účinných látok fosfid vápenatý, denatónium-benzoát, haloxyfop-P, imidakloprid, pencykurón a zeta-cypermetrín
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,
         keďže:
         
                     (1)
                  
                  
                     V časti A prílohy k vykonávaciemu nariadeniu Komisie (EÚ) č. 540/2011 (2) sa uvádzajú účinné látky, ktoré sa považujú za schválené v zmysle nariadenia (ES) č. 1107/2009.
                  
               
                     (2)
                  
                  
                     Vykonávacím nariadením Komisie (EÚ) 2017/195 (3) bolo predĺžené obdobie platnosti schválenia účinných látok fosfid vápenatý a denatónium-benzoát z 31. augusta 2019 do 31. augusta 2022 a imidaklopridu z 31. júla 2019 do 31. júla 2022.
                  
               
                     (3)
                  
                  
                     Vykonávacím nariadením Komisie (EÚ) 2017/555 (4) bolo predĺžené obdobie platnosti schválenia účinnej látky zeta-cypermetrín z 30. novembra 2019 do 30. novembra 2021.
                  
               
                     (4)
                  
                  
                     Vykonávacím nariadením Komisie (EÚ) 2018/1266 (5) bolo predĺžené obdobie platnosti schválenia účinnej látky pencykurón z 31. mája 2021 do 31. mája 2024.
                  
               
                     (5)
                  
                  
                     Vykonávacím nariadením Komisie (EÚ) 2018/670 (6) bolo predĺžené obdobie platnosti schválenia účinnej látky haloxyfop-P z 31. decembra 2020 do 31. decembra 2023.
                  
               
                     (6)
                  
                  
                     Žiadosti o obnovenie platnosti schválenia príslušných látok boli predložené v súlade s článkom 1 vykonávacieho nariadenia Komisie (EÚ) č. 844/2012 (7). V prípade účinných látok fosfid vápenatý, denatónium-benzoát, haloxyfop-P, imidakloprid, pencykurón a zeta-cypermetrín však žiadatelia potvrdili, že žiadosť o obnovenie schválenia viac nepodporujú.
                  
               
                     (7)
                  
                  
                     Vzhľadom na účel článku 17 prvého odseku nariadenia (ES) č. 1107/2009 preto predĺženie platnosti schválenia týchto účinných látok stanovené vo vykonávacích nariadeniach (EÚ) 2017/195, (EÚ) 2017/555, (EÚ) 2018/1266 a (EÚ) 2018/670 nie je opodstatnené. Preto je vhodné stanoviť, že platnosť schválení haloxyfopu-P a pencykurónu uplynie v deň, ktorý im uplynie bez predĺženia. V prípade účinných látok fosfid vápenatý, denatónium-benzoát, imidakloprid a zeta-cypermetrín spadali dátumy uplynutia platnosti schválení bez predĺženia do roku 2019. Preto by sa dátum uplynutia platnosti schválenia týchto látok mal stanoviť čo najskôr a členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom týchto látok.
                  
               
                     (8)
                  
                  
                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (3)  Vykonávacie nariadenie Komisie (EÚ) 2017/195 z 3. februára 2017, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia niekoľkých účinných látok uvedených v časti B prílohy k vykonávaciemu nariadeniu (EÚ) č. 686/2012 (program obnovy AIR IV) (Ú. v. EÚ L 31, 4.2.2017, s. 21).
         
            (4)  Vykonávacie nariadenie Komisie (EÚ) 2017/555 z 24. marca 2017, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia niekoľkých účinných látok uvedených v časti B prílohy k vykonávaciemu nariadeniu (EÚ) č. 686/2012 (program obnovy AIR IV) (Ú. v. EÚ L 80, 25.3.2017, s. 1).
         
            (5)  Vykonávacie nariadenie Komisie (EÚ) 2018/1266 z 20. septembra 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok 1-dekanol, 6-benzyladenín, síran hlinitý, azadirachtín, bupirimát, karboxín, kletodím, cykloxydím, dazomet, diklofop, ditianón, dodín, fenazachín, fluometurón, flutriafol, hexytiazox, hymexazol, kyselina indolylmaslová, izoxabén, sírové vápno, metaldehyd, paklobutrazol, pencykurón, sintofén, tau-fluvalinát a tebufenozid (Ú. v. EÚ L 238, 21.9.2018, s. 81).
         
            (6)  Vykonávacie nariadenie Komisie (EÚ) 2018/670 z 30. apríla 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok bromukonazol, buprofezín, haloxyfop-P a napropamid (Ú. v. EÚ L 113, 3.5.2018, s. 1).
         
            (7)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
      
      
         
            PRÍLOHA
            Časť A prílohy k vykonávaciemu nariadeniu (EÚ) č. 540/2011 sa mení takto:
            
                        1.
                     
                     
                        v šiestom stĺpci „Schválenie platí do“ riadku 216 (imidakloprid) sa uvedený dátum nahrádza dátumom „1. decembra 2020“;
                     
                  
                        2.
                     
                     
                        v šiestom stĺpci „Schválenie platí do“ riadku 226, (denatónium-benzoát) sa uvedený dátum nahrádza dátumom „1. decembra 2020“;
                     
                  
                        3.
                     
                     
                        v šiestom stĺpci „Schválenie platí do“ riadku 261 (fosfid vápenatý) sa uvedený dátum nahrádza dátumom „1. decembra 2020“;
                     
                  
                        4.
                     
                     
                        v šiestom stĺpci „Schválenie platí do“ riadku 281 (zeta-cypermetrín) sa uvedený dátum nahrádza dátumom „1. decembra 2020“;
                     
                  
                        5.
                     
                     
                        v šiestom stĺpci „Schválenie platí do“ riadku 309 (haloxyfop-P) sa uvedený dátum nahrádza dátumom „31. decembra 2020“;
                     
                  
                        6.
                     
                     
                        v šiestom stĺpci „Schválenie platí do“ riadku 349 (pencykurón) sa uvedený dátum nahrádza dátumom „31. mája 2021“.